CELEX: 32010R0297
Language: fi
Date: 2010-04-09 00:00:00
Title: Komission asetus (EU) N:o 297/2010, annettu 9 päivänä huhtikuuta 2010 , siviili-ilmailun turvaamista koskevien yhteisten perusvaatimusten täydentämisestä annetun asetuksen (EY) N:o 272/2009 muuttamisesta (ETA:n kannalta merkityksellinen teksti)

10.4.2010   
            
            
               FI
            
            
               Euroopan unionin virallinen lehti
            
            
               L 90/1
            
         KOMISSION ASETUS (EU) N:o 297/2010,
   annettu 9 päivänä huhtikuuta 2010,
   siviili-ilmailun turvaamista koskevien yhteisten perusvaatimusten täydentämisestä annetun asetuksen (EY) N:o 272/2009 muuttamisesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisistä siviili-ilmailun turvaamista koskevista säännöistä ja asetuksen (EY) N:o 2320/2002 kumoamisesta 11 päivänä maaliskuuta 2008 annetun Euroopan parlamentin ja neuvoston asetuksen (EY) N:o 300/2008 (1) ja erityisesti sen 4 artiklan 2 kohdan,
   sekä katsoo seuraavaa:
   
               (1)
            
            
               Yleisiä toimenpiteitä siviili-ilmailun turvaamista koskevien yhteisten perusvaatimusten täydentämiseksi olisi hyväksyttävä turvatarkastusten, kulunvalvonnan ja muiden turvavalvontatoimenpiteiden alalla sekä kiellettyjen esineiden, kolmannessa maassa sovellettujen turvavaatimusten vastaavuuden tunnustamisen, henkilöstön palvelukseen ottamisen, koulutuksen, erityisten turvamenettelyjen ja turvavalvontatoimenpiteitä koskevien vapautusten alalla.
            
         
               (2)
            
            
               Nämä yleiset toimenpiteet ovat välttämättömiä, jotta Euroopan unionissa voidaan saavuttaa yhtenäinen ilmailun turvataso matkustajien suojaamiseksi laittomilta teoilta. Yhden turvatarkastuksen periaate on tärkein EU:n lainsäädännön tarjoama sujuvuutta edistävä tekijä. Sen vuoksi on tarpeen yhdenmukaistaa turvatarkastusmenettelyjä, jotta yhden turvatarkastuksen periaate voidaan säilyttää EU:n sisällä myös nesteiden, aerosolien ja geelien tarkastuksissa vaarantamatta ilmailun yhteismarkkinoista kansalaisille aiheutuvia hyötyjä.
            
         
               (3)
            
            
               Euroopan parlamentin ja neuvoston asetuksen (EY) N:o 300/2008 liitteessä vahvistettujen siviili-ilmailun turvaamista koskevien yhteisten perusvaatimusten täydentämisestä 2 päivänä huhtikuuta 2009 annetun komission asetuksen (EY) N:o 272/2009 (2) liitteen osassa A olevassa 3 kohdassa luetellaan ilma-aluksen ruumaan lastattavien matkatavaroiden, rahdin ja postin hyväksytyt turvatarkastusmenetelmät. Aika ajoin on tarpeen vahvistaa joidenkin tai kaikkien rahtityyppien tarkastamisessa tehokkaaksi osoittautuneita lisämenetelmiä ja säätää oikeusperustasta yksityiskohtaisten täytäntöönpanotoimenpiteiden kehittämiselle. Metallinilmaisimia pidetään tehokkaina turvatarkastusmenetelminä eräiden rahtityyppien osalta.
            
         
               (4)
            
            
               Asetuksessa (EY) N:o 272/2009 nesteitä, aerosoleja ja geelejä ei pidetä sellaisten esineiden ryhmänä, joiden viemistä turvavalvotuille alueille ja ilma-aluksiin voisi pitää kiellettynä. Siinä kuitenkin säädetään, että menetelmiä ja tekniikoita nestemäisten räjähteiden havaitsemiseksi olisi oltava käytössä kaikilla EU:n lentoasemilla mahdollisimman pian ja viimeistään 29 päivänä huhtikuuta 2010.
            
         
               (5)
            
            
               On tullut aika lopettaa nesteitä, aerosoleja ja geelejä koskevat rajoitukset ja siirtyä vähitellen useimpien nesteiden kieltämisestä järjestelmään, jossa nesteet turvatarkastetaan nestemäisten räjähteiden havaitsemiseksi. Tätä varten tarvitaan huhtikuun 2010 jälkeiseen aikaan asti jatkuvia siirtymäjärjestelyjä, jotta havaitsemismenetelmät ja -tekniikat voidaan ottaa käyttöön asteittain kaikilla EU:n lentoasemilla vaarantamatta ilmailun turvaamista. Lainvalvontaviranomaisten mukaan tulevaisuuden mahdollisten terroriuhkien torjuminen edellyttää, että käytössä on tehokkaita mekanismeja siihen asti, kun lentoasemat voivat ottaa käyttöön luotettavia ilmaisimia. Tämä tarkoittaa uutta lähestymistapaa, jonka mukaan viimeistään 29 päivänä huhtikuuta 2013 kaikilla lentoasemilla olisi oltava valmiudet turvatarkastaa nesteet, aerosolit ja geelit.
            
         
               (6)
            
            
               Tällainen lähestymistapa ei saisi kuitenkaan estää lentoasemia ottamasta laitteita käyttöön aikaisemmin, kunhan ne täyttävät komission antamassa täytäntöönpanolainsäädännössä vahvistetut vaatimukset. Lentoasemat voisivat näin helpottaa lähtevien matkustajien nesteiden, aerosolien ja geelien kuljettamista esimerkiksi ottamalla käyttöön nestemäisten räjähteiden tarkastuslaitteita yhdellä turvatarkastuslinjalla. Lisäksi jotkin lentoasemat voivat haluta asentaa kehittyneitä laitteita nopeammin.
            
         
               (7)
            
            
               Koska lentoasemien turvatoimenpiteiden toteuttamisessa tarvitaan joustavuutta, ilmailun turvaamista koskevat yhteiset perusvaatimukset eivät ole sidoksissa tiettyyn teknologiaan. Jäsenvaltiot ja lentoasemat voivat valita tällä asetuksella muutettavassa asetuksessa (EY) N:o 272/2009 luetelluista vaihtoehdoista tekniikat, jotka lentoasemilla ovat tehokkaimmin ja toimivimmin otettavissa käyttöön ja käytettävissä.
            
         
               (8)
            
            
               Nestemäisten räjähteiden havaitsemiseen kykenevien laitteiden käyttäminen edellyttää, että lentoasemat tai muut ilmailun turvaamisesta vastuussa olevat tahot hankkivat ja ottavat käyttöön laitteita, joiden on osoitettu täyttävän asetuksen (EY) N:o 300/2008 4 artiklan 3 kohdan mukaisesti hyväksytyt tekniset vaatimukset. Jäsenvaltioiden olisi huolehdittava siitä, että lainsäädännön vaatimukset mahdollistavat tällaisten laitteiden käyttöön ottamisen tässä asetuksessa tarkoitettujen määräaikojen noudattamisen edellyttämässä ajassa.
            
         
               (9)
            
            
               Siirtymäaikana matkustajille olisi tiedotettava selvästi, millä EU:n lentoasemilla nesteiden turvatarkastuksia sovelletaan. Lentoasemien ja lentoyhtiöiden olisi tehtävä yhteistyötä varmistaakseen, että nesteiden, aerosolien ja geelien takavarikointi pysyy viimeisenä keinona.
            
         
               (10)
            
            
               Asetuksessa (EY) N:o 272/2009 säädettyjä yleisiä toimenpiteitä olisi muutettava siten, että otetaan käyttöön sääntöjä, jotka mahdollistavat ruumassa kuljetettavien matkatavaroiden, rahdin ja postin tarkastamisen metallinilmaisimilla tarvittaessa sekä sallivat turvavalvotulle alueelle tai ilma-alukseen vietäviä nesteitä, aerosoleja ja geelejä koskevien järjestelyjen vaiheittaisen soveltamisen rajoitetun ajan, jotta turvataso ei vaarannu.
            
         
               (11)
            
            
               Sen vuoksi asetusta (EY) N:o 272/2009 olisi muutettava.
            
         
               (12)
            
            
               Teknologian ja sääntelyn kehittyminen EU:ssa ja kansainvälisellä tasolla voi vaikuttaa tässä asetuksessa säädettyihin määräaikoihin. Komissio voi tarvittaessa ehdottaa tarkistuksia, joissa olisi otettava erityisesti huomioon laitteiden käytettävyys ja matkustamisen sujuvuus.
            
         
               (13)
            
            
               Asetusta (EY) N:o 300/2008 sovelletaan täysimääräisesti mainitun asetuksen 4 artiklan 2 ja 3 kohdassa tarkoitettujen menettelyjen mukaisesti hyväksytyissä täytäntöönpanosäännöissä määritellystä päivämäärästä alkaen, mutta viimeistään 29 päivästä huhtikuuta 2010. Sen vuoksi tätä asetusta olisi sovellettava 29 päivästä huhtikuuta 2010 yhdessä asetuksen (EY) N:o 300/2008 ja sitä täydentävien ja sen täytäntöönpanoa koskevien säädösten kanssa.
            
         
               (14)
            
            
               Tässä asetuksessa säädetyt toimenpiteet ovat asetuksen (EY) N:o 300/2008 19 artiklan 1 kohdalla perustetun siviili-ilmailun turvaamista käsittelevän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 272/2009 liite tämän asetuksen liitteen mukaisesti.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 29 päivästä huhtikuuta 2010.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä huhtikuuta 2010.
      
         
            Komission puolesta
         
         José Manuel BARROSO
         
            Puheenjohtaja
         
      
   
   
      (1)  EUVL L 97, 9.4.2008, s. 72.
   
      (2)  EUVL L 91, 3.4.2009, s. 7.
   
      LIITE
      Muutetaan asetuksen (EY) N:o 272/2009 liite seuraavasti:
      
                  1.
               
               
                  Korvataan osassa A olevan 3 kohdan f ja g alakohta seuraavasti:
                  
                              ”f)
                           
                           
                              räjähdysainejäämäilmaisimet (ETD);
                           
                        
                              g)
                           
                           
                              alipainekammio; ja
                           
                        
                              h)
                           
                           
                              metallinilmaisimet.”
                           
                        
            
                  2.
               
               
                  Lisätään osan B jälkeen osa B1 seuraavasti:
                  ”OSA B1
                  
                     Nesteet, aerosolit ja geelit
                  
                  Nesteitä, aerosoleja ja geelejä saa viedä turvavalvotuille alueille ja ilma-aluksiin, jos ne on tarkastettu tai vapautettu turvatarkastuksesta asetuksen (EY) N:o 300/2008 4 artiklan 3 kohdan nojalla annettujen täytäntöönpanosääntöjen vaatimusten mukaisesti.
                  
                              1.
                           
                           
                              Nesteitä, aerosoleja ja geelejä, jotka on hankittu kolmannen maan lentoasemalla tai muun kuin yhteisön lentoliikenteen harjoittajan ilma-aluksessa, on saatava 29 päivään huhtikuuta 2011 mennessä viedä turvavalvotuille alueille ja ilma-aluksiin, jos neste on pakattu kansainvälisen siviili-ilmailujärjestön suosittelemien turvavalvontaohjeiden mukaiseen kassiin, josta näkyy riittävällä tavalla, että ostos on tehty edeltävien 36 tunnin aikana lentoaseman lentokenttäalueella tai ilma-aluksessa. Ne on tarkastettava asetuksen (EY) N:o 300/2008 4 artiklan 3 kohdan nojalla annettujen täytäntöönpanosääntöjen mukaisesti.
                           
                        
                              2.
                           
                           
                              Kaikilla lentoasemilla on 29 päivään huhtikuuta 2013 mennessä tarkastettava nesteitä, aerosoleja ja geelejä asetuksen (EY) N:o 300/2008 4 artiklan 3 kohdan nojalla annettujen täytäntöönpanosääntöjen mukaisesti.
                           
                        
                              3.
                           
                           
                              Jäsenvaltioiden on huolehdittava kaikkien lainsäädännöllisten vaatimusten vahvistamisesta siten, että asetuksen (EY) N:o 300/2008 4 artiklan 3 kohdan mukaisesti annettujen täytäntöönpanosääntöjen mukaiset vaatimukset täyttäviä nesteiden turvatarkastuslaitteita voidaan ottaa käyttöön riittävän ajoissa 1 ja 2 kohdassa tarkoitettujen määräaikojen noudattamiseksi.
                           
                        Matkustajille on ilmoitettava selvästi, millä EU:n lentoasemilla ja millaisilla edellytyksillä nesteitä, aerosoleja ja geelejä saa viedä turvavalvotulle alueelle ja ilma-aluksiin.”